Gitte Seeberg (KF), 1999-03-04:
Vi har netop i de forløbne måneder debatteret prostitution i forbindelse med regeringens forslag om afkriminalisering af prostitution, et forslag, som vi jo netop har tredjebehandlet
her i Folketinget.
Det Konservative Folkeparti stemte imod det forslag, da vi ikke mener, at en øget liberalisering fører noget med sig.
Men det er jo ikke det, der skal diskuteres i Folketinget her i dag. Forespørgslen, som jeg ser den, drejer sig om, at man skal diskutere forebyggelse, at få dem ud af prostitution, der allerede er i erhvervet, og ikke mindst at komme den organiserede prostitution og dem, som tjener på andre menneskers nedværdigende liv, til livs.
Jeg er enig med justititsministeren i, at det særligt drejer sig om at komme bagmændene til livs, og jeg er også enig i, at det er den internationale indsats, som også her er meget afgørende.
I Det Konservative Folkeparti mener vi, at prostitution er et nedværdigende erhverv for den prostituerede.
Vi ved godt, at vi aldrig får afskaffet prostitution, men vi må forsøge via en social indsats at begrænse problemets omfang for den enkelte, forsøge at begrænse tilgangen mest muligt, og selvfølgelig søge at få dem, der er havnet i erhvervet, ud igen.
Socialministeren har her for lidt siden på udmærket vis gennemgået nogle af de initiativer, der allerede er sat i gang, dels med hjælp fra satspuljemidlerne og dels, som socialministeren også var inde på, med den frivillige arbejdskraft.
Jeg er enig med socialministeren i, at vi ikke var kommet så langt, hvis vi ikke havde puljemidlerne, og derfor er det også udmærket, at vi har dem. Som det også blev nævnt af socialministeren, er der klart sket en forbedring af den sociale indsats, og det drejer sig også om selve vidensindsamlingen.
Der har vi PRO-Centret, som jo tager sig af så meget andet, men også vidensindsamling.
Det er ganske udmærket.
Vi vil i Det Konservative Folkeparti gerne være med til at se på, hvad vi ellers kan gøre med hensyn til den sociale indsats, og vi vil gerne være med til at finde midlerne ved de årlige forhandlinger om satspuljen.
Men et andet problem er desværre blevet meget aktuelt i Europa og også her i Danmark, og det er den omfattende og systematiske handel med udenlandske kvinder fra Asien og Østeuropa, disse kvinder, som bliver groft udnyttet af bagmænd, der tjener mange penge på andres ulykke.
Mange bliver lokket til Danmark under falske forudsætninger, men ser sig snart som prostituerede her i landet.
Det er selvfølgelig helt utilfredsstillende, at der ikke er blevet taget hånd om dette problem tidligere.
Men der er dog gjort noget; det anerkender vi.
Indenrigsministeren har skærpet betingelserne for såkaldte midlertidige artistopholdstilladelser for piger fra de baltiske lande.
Men det betyder jo desværre ikke, at de ikke alligevel kommer til Danmark.
De kommer illegalt og er derfor svære at nå.
Her må findes løsninger, og sådan hører jeg også justitsministeren, at det er der også taget skridt til.
Jeg synes også, det er tilfredsstillende, at politiet nu har meldt ud og sagt, at man vil gøre noget ved problemet,
især i relation til bagmændene.
Det har dog, må jeg så sige, også taget ganske lang tid.
Det har været fremme, at det er svært for politiet at få opklaret handel med kvinder, fordi ingen af kvinderne ønsker at vidne mod bagmændene.
Det kunne man godt fristes til at sige ja til, men jeg har også læst justitsministerens svar til Retsudvalget og har noteret mig justitsministerens holdninger.
Vi afventer med spænding Rigsadvokatens redegørelse til justitsministeren om, hvorvidt der er behov for yderligere strafferetlige skridt mod bagmændene.
Jeg kan love justitsministeren, at hvis det er tilfældet, vil vi se meget positivt på ethvert skridt, som kan trække i den rigtige retning.
Sammenfattende vil jeg sige, at alt tyder på, at vi bevæger os i den rigtige retning, både hvad angår det socialpolitiske og det retspolitiske.
Det er klart, at vi kan gøre det meget bedre, og det skal vi også løbende gøre.
Der ligger så to forslag til vedtagelse, et fra Kristeligt Folkeparti og et fra Socialdemokratiet og Det Radikale Venstre, og jeg vil sige, at set fra Det Konservative Folkepartis side har vi svært ved at se, at der er den helt store forskel på de to vedtagelser, og vi kan støtte dem begge to.